Vysvetlivky na vypĺňanie
hlásenia o stave majetku a záväzkov

1.	V prázdnom políčku pod názvom hlásenia označenom „Druh:“ sa uvedie, ak ide o hlásenie k poslednému dňu kalendárneho roka, či ide o hlásenie predbežné podľa § 12 ods. 4. písm. a), riadne podľa § 12 ods. 4 písm. b) alebo mimoriadne  predbežné podľa § 12 ods. 4 písm. c) opatrenia.

	2.	Ak je údaj nulový, v príslušnom políčku sa uvedie nula.

	3.	V stĺpcoch 1 až 7 sa uvádza hrubá účtovná hodnota.

4.	Stĺpec 10:
Do stĺpca 10 sa uvedie celková výška hodnoty zabezpečení, prijatých v súvislosti s uvádzanými pohľadávkami alebo záväzkami, na príslušných riadkoch.
Ak bol napríklad poskytnutý úver vo výške 1 500 tis. Sk a tento úver bol zabezpečený v plnej výške, uvedie sa tu hodnota zabezpečenia tohto úveru, t.j. 1 500 tis. Sk.

5.	Stĺpec 10 a 11
V prípade zabezpečenia formou záložného práva alebo osobného zabezpečenia (napríklad štátna záruka, banková záruka alebo ručenie) sa nárok voči dlžníkovi neuspokojí celým prijatým predmetom záložného práva (napríklad celou založenou nehnuteľnosťou) alebo predmetom osobného zabezpečenia, ale iba z výťažku prijatého predmetu záložného práva alebo predmetu osobného zabezpečenia. To znamená, ak napríklad dlžník nespláca svoj zostatok úveru s príslušenstvom vo výške 1 000 tis. Sk a banka realizuje svoje záložné právo predajom založenej nehnuteľnosti za 1 500 tis. Sk, po uspokojení svojho nároku zvyšných 500 tis. Sk vráti dlžníkovi. Z toho vyplýva, že v stĺpci č. 10 sa uvádza hodnota predmetu zabezpečenia, ktorá predstavuje aktuálnu výšku znaleckého posudku nehnuteľného prípadne hnuteľného aktíva. Banka túto výšku uvádza zo svojej operatívnej evidencie (vnútropodnikového účtovníctva) alebo zo svojho finančného účtovníctva. V stĺpci č. 11 sa uvádza hodnota záložného práva, najviac do hodnoty nároku banky, t.j. do výšky jej aktuálnej pohľadávky.
V prípade zabezpečenia formou zabezpečovacieho prevodu práva sa v stĺpci č. 10, ako aj v stĺpci č. 12 uvádza rovnaký údaj, a to hodnota predmetu zabezpečenia, bez ohľadu na aktuálnu výšku nároku banky (aktuálnej pohľadávky). V tomto prípade zabezpečenia je hodnota prevedeného práva nezávislá od hodnoty záväzku, ktorého splnenie zabezpečuje. To znamená, ak je napríklad prijaté zabezpečenie realizované zabezpečovacím prevodom práva na akcie vo výške 1 500 tis. Sk a aktuálna výška pohľadávky banky je už iba 1 000 tis. Sk, v stĺpci č. 10 a v stĺpci č. 12 sa uvádzajú rovnaké údaje, a to 1 500 tis. Sk..

6.	V riadku 12, 24, 36, 48 a 60 sa uvedie majetok, u ktorého banka upravila ocenenie o viac ako 50 % alebo ak je dlžník v omeškaní so splácaním viac ako 90 dní.